Skilafrestur handrita sem keppa um Barnabókaverðlaun Guðrúnar Helgadóttur 2020 er til og með 9. janúar . Reykjavíkurborg auglýsti í ágúst eftir óprentuðu handriti að skáldverki fyrir börn eða unglinga , frumsömdu á íslensku , til að keppa um Barnabókaverðlaun Guðrúnar Helgadóttur 2020 . Verðlaununum verður úthlutað í annað sinn í apríl . Verðlaun að upphæð 1 milljón króna verða veitt fyrir eitt handrit . Þriggja manna dómnefnd metur verkin og eru meðlimir hennar tilnefndir af menningar - , íþrótta – og tómstundaráði , Reykjavík bókmenntaborg UNESCO og Rithöfundasambandi Íslands . Útgáfuréttur verðlaunahandrits er í höndum höfundar eða þess forlags sem hann ákveður að starfa með . Sé dómnefnd á einu máli um að ekkert innsent handrit fullnægi þeim kröfum sem hún telur að gera verði til verðlaunaverka má fella verðlaunaafhendinguna niður það árið . Handritum skal skila í þríriti undir dulnefni , en rétt nafn og símanúmer höfundar fylgi með í lokuðu umslagi . Handrit berist í síðasta lagi fimmtudaginn 9. janúar 2020 . Barnabókaverðlaun Guðrúnar Helgadóttur b.t. Reykjavíkur bókmenntaborgar UNESCO Verðlaunin 2019 Í apríl 2018 samþykkti borgarráð að veita Barnabókaverðlaun Guðrúnar Helgadóttur árlega að vori fyrir handrit að nýrri barna eða ungmennabók . Bergrún Íris Sævarsdóttir hlaut verðlaunin þegar þau voru veitt í fyrsta sinn árið 2019 fyrir handritið að bókinni Kennarinn sem hvarf . Hún kom í kjölfarið út hjá forlaginu Bókabeitunni .